පොළොන්නරුව සහ හම්බන්තොට දිස්ත්‍රික්කයන්හි වී අස්වනු වී අලෙවි මණ්ඩලය විසින් මිලදී ගැනීම නවතා ඇතැයි පැතිර යන ආරංචිය අසත්‍යයක් බව සමූපකාර හා අභ්‍යන්තර වෙළෙඳ අමාත්‍යාංශයේ ලේකම් සුනිල් සිරිසේන මහතා පවසයි.තෙතමනය 14%ක ප්‍රතිශතයක් ඇති ඉහළ ප්‍රමිතියෙන් යුත් වී (නාඩු කිලෝව රුපියල් 28කට හා සම්බා 30 බැගින්) දිගටම මිලදී ගැනීමට අවශ්‍ය පහසුකම් වී අලෙවි මණ්ඩලයේ ප්‍රාදේශීය කාර්යාලවලට සපයා ඇතැයි සිරිසේන මහතා පවසයි.නියමිත ප්‍රමිතියෙන් යුත් වී අස්වනු සකස් කර ගැනීමට ගොවීන්ට උපදෙස් දීම සඳහා වී අලෙවි මණ්ඩලයේ ප්‍රාදේශීය කළමනාකරුවන් ගොවීන්ගේ කුඹුරු යායටම ගොස් කටයුතු කර ඇතැයි පවසන අභ්‍යන්තර වෙළෙඳ අමාත්‍යාංශයේ ලේකම්වරයා තෙතමනය වැඩි වී තොග ගබඩා කිරීමේදී විනාශ වන බවත් ඇතැම් වෙළෙඳුන් කුඹුරටම ගොස් ප්‍රමිතියෙන් තොර වී සහතික මිලට අඩුවෙන් ගෙන යන්ත්‍රානුසාරයෙන් වියළා වැඩි මිළට අලෙවි කිරීමට ගබඩා කර තබාගන්නා බවත් පැවසීය..